Това е фонд, създаден и поддържан от общото събрание на собствениците или сдружението на собствениците на Етажната собственост по чл. 50 от ЗУЕС. Средствата се набират ежемесечно от собствениците в сметка със специално предназначение за разходи свързани с ремонт, реконструкция, преустройство и обновяване на общите части на сградата, подмяна на общи инсталации и други разходи определени с решение на общо събрание. С натрупаната сума в сметката може да се отреагира веднага за извършване на неотложни и спешни ремонти, които не търпят отлагане и които застрашават състоянието на сградата и живота на обитателите в нея. Сумата която ще се събира във фонда се гласува и определя от собствениците на общо събрание. След приключване на ремонта се дава подробен отчет за изразходената сума и оставащата наличност в банковата сметка.